La Guàrdia Urbana de Tarragona, conjuntament amb Mossos d'Esquadra, va dur a terme dimecres passat a la nit un operatiu de seguretat ciutadana al barri de la Floresta de la capital del Tarragonès. L'operatiu va començar cap a tres quarts de deu de la nit i es va realitzar un inspecció en un bar, un control de trànsit a l'exterior del barri, un control d'alcoholèmia i drogues dins el barri i un patrullatge a peu pels punts estratègics del barri. El balanç de l'operatiu va ser de cinc persones denunciades i 31 persones més identificades, segons l'Ajuntament de Tarragona.  La dona denunciada és la propietària d'un bar, on els agents van aixecar una acta per tolerar el consum de drogues. De fet, es van trobar restes de cocaïna als lavabos. Així mateix, a la propietària del local se li va localitzar marihuana i un trinxador. També es van denunciar dues persones per tinença de substàncies estupefaents i dues persones més per dur la documentació deteriorada i portar un gos perillós sense estar censat, sense xip ni assegurança ni morrió, respectivament.   D'entre els 31 identificats, hi ha una persona que portava una arma prohibida -anomenada trencacaps. Els agents també van inspeccionar 13 vehicles en l'operatiu.

Summary: Cinc denunciats i 31 identificats en un operatiu policial de seguretat ciutadana al barri de la Floresta a Tarragona


La Comissió Europea ha aprovat la fusió de l'embotelladora Coca-Cola Iberian Partners amb dues plantes europees més processadores d'aquesta beguda. La fusió fa néixer la firma Coca-Cola European Partners, que unirà les forces de Coca-Cola Iberian Partners, Coca-Cola Erfrischungsgetränke i Coca-Cola Enterprises. Abastaran un mercat que engloba Alemanya, Bèlgica, França, el Regne Unit, Luxemburg, Holanda, Noruega, Suïssa, Espanya, Portugal, Andorra i Islàndia. La Comissió ha conclòs que la fusió "no desperta preocupacions" pel que fa a la competència, atès que l'activitat de les embotelladores "no se superposa" des del punt de vista geogràfic i els consumidors podran seguir tenint "alternatives suficients". L'operació suposa la creació de la major embotelladora independent de The Coca-Cola Company en l'àmbit internacional pel que fa a ingressos nets, i donarà servei a més de 300 milions de consumidors a 13 països.  La catalana Sol Daurella assumirà la presidència del consell de la nova societat, que cotitzarà a la borsa d'Amsterdam, Nova York i Madrid. La nova embotelladora preveu assolir un estalvi anual d'entre 350 i 375 milions de dòlars els tres anys següents al tancament de l'operació.

Summary: Llum verda de la Comissió Europea a la fusió de Coca-Cola Iberian Partners amb dues embotelladores més


Bassa denuncia que l'executiu espanyol només ha assumit un 8% del compromís europeu de reubicació i l'avisa que ha de complir el 92% restant en cinc mesos ACN Barcelona.-ACN Barcelona .- El Govern ha convocat aquest dijous les administracions catalanes, les entitats municipalistes i les organitzacions socials al Comitè per a l'Acollida de les Persones Refugiades per demanar-los fer "front comú" per "reivindicar a l'Estat tot allò que fins ara no ha fet" davant la crisi humanitària a Europa. Abans de la reunió del comitè, la consellera de Treball, Afers Socials i Famílies, Dolors Bassa, ha denunciat que el govern espanyol només ha acollit en dinou mesos 1.331 persones pel sistema de reubicació i reassentament, un 8% dels més de 16.000 refugiats a què es va comprometre amb la Unió Europea, i li ha recordat que només té cinc mesos per assumir el 92% restant d'aquella quota, ja que els estats membres es van donar un termini de dos anys. "No fer res aguditza i enquista el problema. No acollir les persones que han de ser refugiades provoca morts", ha alertat Bassa. Abans de presidir el Comitè per a l'Acollida de Persones Refugiades al Palau de la Generalitat, Bassa ha retret per enèsima vegada a l'executiu de Rajoy la seva "incompetència", "inoperància" i "manca de voluntat política" per acollir persones refugiades. La consellera també ha recordat al govern espanyol que se li acaba el temps per complir els compromisos adquirits el setembre del 2015 i ha lamentat que el sistema d'acollida de l'Estat estigui massa "centralitzat". Per això Bassa ha demanat fer "front comú" i ha plantejat la possibilitat d'"anar tots junts a Madrid" per demanar solucions als responsables de les polítiques d'acollida.  Bassa ha recordat que la Generalitat va demanar fa dos mesos amb un acord de govern desbloquejar l'arribada de refugiats i ha lamentat no haver obtingut cap resposta per part de l'executiu espanyol. El Govern planteja mesures com prioritzar l'arribada de les persones més  vulnerables i d'estudiants a través dels contactes amb les universitats, així com establir corredors segurs com han fet en altres països. La titular d'Afers Socials ha subratllat, però, que per acollir necessiten "la seguretat jurídica d'un estat".  La consellera ha assenyalat que durant la segona part del 2016 van notar "més sensibilització" per part del govern espanyol,  quan es va passar de 28 persones refugiades a Catalunya a mig miler. El 2017, però, s'ha produït una altra "aturada preocupant". El secretari d'Igualtat, Migracions i Ciutadania, Oriol Amorós, ha criticat que en la darrera reunió el govern espanyol es comprometés a millorar la comunicació de l'arribada de persones refugiades a Catalunya, ja que fins ara només s'informa unes hores abans del nombre d'adults, el sexe, quina entitat els atendrà i en quin municipi s'ubicaran. De moment, tampoc hi ha hagut notícies d'aquest protocol.  Fa un any només 28 persones havien arribat a Catalunya  en el marc del programa estatal d'acollida. Segons ha explicat Amorós, actualment n'hi ha unes 900; unes 560 que es troben en la fase 1 i unes 400 que ja l'han passada. A més, persones refugiades que van ser reubicades en altres punts de l'estat espanyol es poden haver traslladat a Catalunya a posteriori. Al voltant del 30% de les persones refugiades són menors amb famílies. Al marge dels programes de reubicació i reassantament, les anomenades vies 'segures', hi ha unes 10.000 persones refugiades a l'estat espanyol, ja que la majoria arriben per vies irregulars.

Summary: El Govern demana al món local i social fer "front comú" per aconseguir que l'Estat aculli persones refugiades


Les grans empreses industrials i logístiques dels polígons de la Bisbal del Penedès podrien incorporar durant els propers dos anys 50 persones de la comarca en risc d’exclusió social. És l’objectiu que s’ha marcat el projecte ‘Integra’ls’, impulsat per l’Ajuntament de la Bisbal, la Federació Empresarial del Gran Penedès (FEGP) i la Fundació Santa Teresa. La iniciativa insta l’empresariat a incorporar persones amb dificultats físiques, intel•lectuals, mentals o socials per tal de reduir l’atur estructural que fa anys que arrossega el Baix Penedès. La previsió és definir llocs de treball “a mida” dels empresaris i dels futurs empleats, amb una formació prèvia que s’ajustarà a les necessitats de les dues parts.  Els impulsors han presentat el projecte aquest dimarts a l’empresariat dels dos polígons de la Bisbal –Les Planes i les Planes Baixes- amb la voluntat de començar a definir els futurs cursos i contractes a partir del 2019. L’alcaldessa de la Bisbal, Agnès Ferré, ha destacat que la iniciativa va sorgir de la primera edició de la Setmana per a l’Ocupació que es va celebrar al municipi el mes de març, assegurant que ara la intenció és “passar de les paraules als fets”. Ferré ha lamentat l’elevat nivell d’atur que acumula la comarca –vora el 17%- i ha senyalat especialment el gruix de persones que fa més de dos anys que estan sense feina, bé sigui per motius formatius, psico-físics o socials. “Per aquest motiu, volem parlar amb les empreses i fer un projecte a mida, en funció de les necessitats dels empresaris i de la gent”, ha apuntat.  La iniciativa es proposa donar feina a 50 persones en risc d’exclusió d’aquí al 2020, i representa “una nova manera d’abordar la problemàtica de les persones en risc d’exclusió”, segons el coordinador de la Fundació Santa Teresa, José Carlos Eiriz, que ha aplaudit que les empreses “s’impliquin per a incorporar la responsabilitat social dins la seva estratègia”.  ‘Integra’ls’ arrenca aquest desembre a la zona de la Bisbal a mode de prova pilot adreçada a les vuit empreses que hi ha als polígons del municipi, i de moment compta amb la confirmació del centre logístic del Corte Inglés. La FEGP preveu que s’hi sumin totes les companyies de la zona. “No poden dir que no, perquè és un projecte que va més enllà de la sensibilitat. Tots tenim la convicció que es pot fer molt més per afrontar la dimensió de l’atur estructural”, ha apuntat Isidre Also, secretari general de la patronal penedesenca. La intenció de la FEGP i de la Fundació Santa Teresa és “replicar” el model impulsat ara la Bisbal a la resta de la comarca del Baix Penedès, en un concepte que la federació empresarial defineix com a “polígons inclusius”. A llarg termini, Isidre Also ha senyalat que la intenció passa per estendre-ho a la resta del gran Penedès.

Summary: La Bisbal del Penedès promou la contractació de persones en risc d’exclusió als grans centres industrials i logístics


La plantilla de l'empresa que s'encarrega de la neteja de les terminals de l'aeroport del Prat, Sacyr Facilities, farà vaga el 31 de juliol i l'1 d'agost per denunciar la "càrrega de treball insostenible" que suposarà obrir la T2 amb una plantilla "sota mínims" per les poques desafectacions de l'Expedient de Regulació d'Ocupació (ERTO), segons ha informat CCOO. La companyia ha decidit que 36 treballadors netegin la  T2, que està funcionant parcialment des d'aquest divendres, quan normalment aquesta tasca la fan 130 persones, apunta el sindicat. A més, 10 empleats es trauran dels equips que netegen la T1, on ara hi ha 55 treballadors. Normalment, el personal de neteja de la T1 és de 280 persones.  Els representants dels treballadors i l'empresa estan convocats a una mediació al Departament de Treball dilluns.

Summary: La plantilla de l'empresa de neteja de les terminals de l'aeroport del Prat farà vaga el 31 de juliol i l'1 d'agost


Quim Español (Girona, 1945) és arquitecte i amant de la poesia. De fet, ha publicat diversos poemaris i alguns d'ells han obtingut premis tan importants com el Carles Riba l'any 1994 i els Jocs Florals l'any 1998. L'autor torna ara a les llibreries i ho fa per primera vegada amb una novel·la que porta per títol 'Francesca' (Edicions de 1984). Ell mateix reconeix que ha estat una experiència nova i fins i tot "estranya". El centre de 'Francesca' és l'assetjament psicològic que pateix la protagonista en l'orquestra en la qual toca el violí. "Les conseqüències de l'assetjament psicològic no es coneixen amb tota la seva gravetat perquè són insòlites i arrasadores", assegura. Español ha presentat el llibre aquest dimecres.  La Francesca, la protagonista, és una adolescent que té un do per la música. Ella patirà assetjament psicològic en la seva orquestra. Español va conèixer un cas d'assetjament psicològic proper a ell i va decidir que aquest havia de ser un dels temes principals de la novel·la. L'escriptor diu que una de les coses que més l'ha impressionat de l'assetjament psicològic, que Español ha viscut "indirectament", són "les estranyes reaccions que provoquen als afectats que són insòlites i més greus del que realment se sospita".   Però 'Francesca' també tracta sobre altres temes i altres arguments: "Hi ha l'odi al geni, la bellesa i la vellesa, i la decadència d'una família que és un reflex de la decadència d'una casta social".  L'autor ha incorporat tots aquests temes a través dels ulls i les accions dels personatges.  Pel que fa l'estructura de la novel·la, explica que hi ha moments en què qui escriu el llibre "parla amb els personatges" i "hi ha personatges d'altres novel·les que s'introdueixen dins del text, tot i que l'estructura és el d'un relat cronològic habitual", afegeix. Arquitecte i poeta Español prové del món de l'arquitectura i, en el terreny literari, de la poesia. "M'agrada molt escriure i no puc negar que m'ho passo molt bé, però passa una cosa curiosa a les novel·les de ficció i és que quan inventes un personatge, aquest adquireix vida pròpia". L'autor ressalta aquesta autonomia, inesperada per a ell, dels personatges. Admet que un autor no pot fer que els seus personatges de ficció facin el que ell vol, sinó que "ells fan el que els hi dona la gana". "Això sí que m'ha sobtat. Soc un simple cronista", afegeix.   "La poesia no la deixaré mai", assegura, "però la novel·la tampoc, l'experiència és molt satisfactòria des del punt de vista personal". De fet, Español afirma que ja té engegats altres projectes i alguns estan força avançats.  Si compara l'escriptura de poesia amb la novel·la, l'ha sorprès la diferència de llargada d'un poema amb un text com el de 'Francesca'. "El poema és una guspira que encén un foc, una idea que s'expressa en molt poques paraules i hi ha una gran condensació de sentit, en canvi en la novel·la les coses flueixen d'una altra manera i has de deixar fluir més als personatges que t'inventes".   Español creu que "avui s'escriu més que no pas es llegeix. Soc conscient d'aquesta inflació en la qual jo hi col·laboro amb aquesta publicació". Assegura que es va animar a tirar-ho endavant perquè Edicions de 1984 va decidir publicar-ho.  L'autor  Español és arquitecte dedicat també a la poesia, camp en què ha publicat 'Ultralleugers' (premi Carles Riba 1994), 'L'arbre de la innocència' (primer premi dels Jocs Florals 1998), '70 poemes', 'Nadir i altres nits', el poema principal del qual va ser portat al teatre, i 'Elegies' (2018). Al marge d’altres llibres sobre teoria de l’arquitectura, ha publicat també 'Entre tècnica i enigma', un volum d’assajos amb una mirada transversal sobre diversos àmbits de l’art.

Summary: El poeta Quim Español publica la seva primera novel·la, 'Francesca', amb l'assetjament psicològic com a leitmotiv


El conseller d'Interior, Miquel Buch, ha assegurat aquest dimarts que tots els convidats als premis Princesa de Girona d'aquest dilluns a Barcelona van poder accedir amb normalitat a l'acte si van utilitzar els autobusos contractats per l'organització. Els que no ho van fer, "pels motius que siguin", sí que van trobar més dificultats per culpa de la gran quantitat de manifestants antimonàrquics, alguns dels quals van increpar els assistents. Els Mossos, ha explicat Buch, van intentar obrir "puntualment i de forma extraordinària" algun  punt del cordó policial, però no van modificar el pla previst inicialment.

Summary: Buch diu que tots els convidats que van accedir amb bus al Palau de Congressos ho van fer amb normalitat


USTEC-STEs ha rebutjat les acusacions contra els treballadors de l'ensenyament a Catalunya per adoctrinament d'alumnat. A través d'un comunicat difós aquest divendres, el sindicat de mestres ha lamentat que C's, el PP i alguns representants del PSOE han qüestionat la "professionalitat i les bones pràctiques" del col·lectiu. Davant d'això, USTEC-STEs ha defensat que per ells l'educació també és fomentar l’esperit crític, qüestionar-se totes les informacions que circulen pels mitjans en forma d’opinió publicada o per les xarxes socials. A més ha criticat que darrerament també "s'ha qüestionat el dret que tenen els alumnes de secundària a fer vagues d’estudiants". El sindicat català ha defensat que "és una obligació tant del professorat com de les famílies protegir aquest dret i donar-lo a conèixer entre l’alumnat".

Summary: USTEC-STEs rebutja les acusacions d'adoctrinament de l'alumnat


Els consistoris del municipi osonenc i del Montseny treballen perquè el centenar d'afectats puguin sortir ACN El Brull.-L'Ajuntament del Brull està treballant per facilitar la sortida del centenar de veïns de la zona que van quedar incomunicats, dimecres, a causa d'un esvoranc a la carretera BV-5301 i diverses esllavissades per la banda del Montseny. A hores d'ara, han especificat fonts municipals, els afectats ja poden accedir del Brull a Collformic per una via secundària . La pista que s'està obrint, han afegit, és exclusiva pels veïns, pel que demanen a la resta de conductors que no se'n faci ús. I és que aquesta carretera és una de les que permet accedir al Parc Natural del Montseny, que ha quedat pràcticament incomunicat per les esllavissades derivades del temporal.  La direcció del Parc Natural del Montseny recomana no accedir al parc aquest cap de setmana per evitar situacions de retencions als visitants i, en cas de voler-ho fer, optar per Bus Parc, que enllaça l'estació de Renfe de Sant Celoni fins a Santa Fe i Fontmartina. A banda de la BV-5301, a la zona del Montseny també està tancada la pista forestal asfaltada d'accés al Turó de l'Home des de l'Àrea Esplai Plana del Coll fins a Santa Fe del Montseny, la pista de Penyacans, així com els accessos al pla de la Calma des de Collformic al Bellver, la pista de l'Avencó al Soler i les pistes del Bellit i del Molar al pla de la Calma. A les altres carreteres d'accés al Parc Natural -la BV-5114 de Campins a Santa Fe del Montseny i Sant Marçal; la GI-5101 de Sant Marçal a Viladrau; i la BV-5119 de Mosqueroles a la Costa de Montseny i Fontmartina-, cal circular amb precaució ja que hi ha trams afectats per esllavissades i plaques de gel. En paral·lel, els aparcaments de les principals àrees de visitants, Santa Fe del Montseny i Fontmartina, tenen unes condicions deficients a causa del fang i gel que dificulta l'estacionament de vehicles. També hi ha itineraris afectats, pel que des del Parc demanen "prudència".  El GR 5 de Montseny a Fontmartina, està impracticable per una esllavissada. Pel GR 83, Camí del Canigó, a la zona de Riells, tampoc s'hi pot passar per la desaparició d'una passera. També l'itinerari que voreja el pantà de Santa Fe està enfangat per la crescuda de la riera de Santa Fe, i hi ha neu i gel. També es troben afectats els itineraris SL-C 91 Riera de Vallforners i Sot de l'Iinfern, per la desaparició de totes les passeres i ponts. La potabilitzadora torna a funcionar El Consell Comarcal d'Osona ha anunciat aquest divendres que s'ha restablert el servei a l'ETAP Osona Sud, la potabilitzadora que capta aigua del Ter a Manlleu i que en serveix a aquest municipi i a altres del sud de la comarca. Des de dimecres, diversos municipis havien demanat a la ciutadania que es limités el consum.

Summary: L'Ajuntament del Brull obre un camí a Collformic d'ús exclusiu pels veïns que van quedar incomunicats


La número 3 de la llista de JxCat al Congrés per Barcelona, Míriam Nogueras, ha respost al número 2 d'ERC, Gabriel Rufián: "Això no va de dretes o esquerres sinó de país, i alguns prioritzen el partit". Nogueras ha respost així al candidat d'Esquerra, en una atenció als mitjans aquest dimecres al matí en un mirador de Montjuïc. Al seu torn, el conseller Damià Calvet ha afirmat que la implementació del mandat de l'1-O passa per la relació bilateral amb l'Estat. El cap del departament de Territori ha dit que una prioritat de JxCat al Congrés serà plantejar la reobertura del traspàs de Rodalies a la Generalitat. Durant el contacte amb la premsa, Calvet ha insistit que la relació bilateral "en majúscules" i entre els governs català i espanyol, a més de les reunions entre departaments de Generalitat i Moncloa són el "marc" en el qual treballa JxCat. El conseller ha subratllat que JxCat no negociarà "res" amb el govern espanyol si no reconeix el "dret a decidir", i que implementar l'1-O passa per aquesta relació "bilateral" entre Sant Jaume i Madrid. Així, ha afegit que això també vol dir posar damunt la taula el "necessari reconeixement" al dret a decidir i a l'autodeterminació. "Si parlem d'això podrem parlar de tot. Si no, no podrem parlar de res mentre hi hagi presos polítics i exiliats". D'altra banda, Rufián ha replicat per primera vegada JxCat, en afirmar que una candidatura amb l'espai "convergent" no seria una llista única sinó una coalició electoral. Nogueras ha reaccionat criticant que Esquerra hagi prioritzat el seu partit i no el país, tal com defensa que sí que ha fet JxCat.

Summary: Nogueras, a Rufián: "Això no va de dretes o esquerres sinó de país, i alguns prioritzen el partit"


Els Bombers de la Generalitat donen per estabilitzat l'incendi que des de la una del migdia crema a tocar de la població de Donzell d'Urgell, dins el terme municipal d'Agramunt. Fins a 9 vehicles terrestres i 3 mitjans aeris han estat activats en l'extinció del foc, que ha afectat principalment camps agrícoles i  rostolls. En total, la superfície cremada és de 10,1 hectàrees, de les quals 7,2 són de vegetació agrícola i 2,9, massa forestal.

Summary: Els Bombers donen per estabilitzat l'incendi d'Agramunt, que ha cremat una superfície de deu hectàrees


L’intent fallit de cop d’Estat a Turquia ha afectat les comunicacions aèries amb el tancament total dels aeroports d’Istanbul i Ankara durant prop de vuit hores. Segons informa Aena, a l’Aeroport de Barcelona s’han cancel·lat aquest dissabte 6 dels 12 vols amb origen o destinació Turquia. Igualment, es demana als viatgers que contactin amb les seves companyies aèries –especialment Turkish Airlines i Pegasus- per informar-se sobre l’estat dels seus vols i possibles noves cancel·lacions tant per aquest dissabte a la tarda com diumenge. L’aeroport internacional Atatürk està recuperant progressivament la normalitat després d’hores d’incertesa i un tancament de l’espai aeri pels voltants de les onze de la nit de divendres. A primera hora d’aquest matí, a les 06.00 hora local, s’han restablert les operacions tot i que amb força cancel·lacions i nombrosos retards.

Summary: Sis vols cancel·lats a l’Aeroport de Barcelona després de l’intent de cop d’Estat a Turquia


La plantilla de la fàbrica de begudes alcohòliques Bacardi de Mollet del Vallès (Vallès Oriental) ha avalat el preacord assolit aquest dijous pel comitè d'empresa i la direcció. El resultat de les votacions ha estat de 170 vots a favor, 2 en contra i 1 en blanc. L'acord suposa l'acomiadament de 82 persones pel tancament de la línia de producció. L'empresa, però, ofereix 29 llocs de treball a la planta d'Itàlia i 11 llocs de treball a Mollet. Les indemnitzacions seran de 45 dies de sou per any treballat amb un topall màxim de 42 mensualitats. També es preveu un pla de jubilacions a partir dels 53 anys.

Summary: La plantilla de Bacardi dóna llum verda al preacord del comitè d'empresa i la direcció


L'alcaldessa de Badalona, Dolors Sabater, ha confirmat via Twitter que ja ha posat a disposició del Govern els col·legis electorals de la ciutat perquè l'1-O els seus habitants puguin votar amb "normalitat". Sabater, donant resposta a la petició de l'executiu català, ha assegurat que l'objectiu és garantir el dret de vot de la ciutadania i que tothom, tant els del 'sí' com els del 'no', "puguin expressar-se en llibertat". D'aquesta manera, Badalona –governada per Guanyem, ERC i ICV-EUiA– es converteix en la primera gran ciutat del país que ha respost afirmativament a la carta enviada per Govern informant els consistoris que compta amb els seus locals per celebrar el referèndum, donant-los 48 hores per confirmar-ho o al·legar. Sabater ha respost el Govern a través d'un correu electrònic i, a diferència d'altres alcaldes, no ha signat cap decret d'alcaldia en relació a aquest fet. En declaracions a l'ACN, Sabater ha assegurat que davant la convocatòria del referèndum de l'1-O "és imprescindible que hi hagi la màxima normalitat perquè el màxim nombre de persones es puguin expressar". En aquest sentit, Sabater afirma que és la seva "responsabilitat" com a alcaldessa posar a disposició del referèndum els col·legis electorals per tal que els ciutadans puguin fer servir "els espais que sempre es fan servir en qualsevol cita electoral".

Summary: Sabater confirma al Govern que els col·legis electorals de Badalona estaran a la seva disposició l'1-O


Ha ingressat a presó l'home de 40 anys i veí de l'Hospitalet de Llobregat a qui els Mossos d'Esquadra van detenir dissabte passat, 10 de desembre, per un robatori amb violència i intimidació en una benzinera del mateix municipi. El robatori es va produir un dia abans als volts de dos quarts de tres de la tarda quan l'home, amb una pistola a la mà, va entrar a l'establiment amenaçant la dependenta i dos clients. La treballadora, presa del pànic, li va donar els diners de la caixa, uns 400 euros. Tot i que l’atracador tapava el seu rostre amb una caputxa i un mocador, la treballadora va poder veure el seu rostre ja que el mocador li queia constantment. L'endemà, gràcies a les imatges enregistrades per les càmeres de seguretat i la descripció facilitada per la treballadora, els mossos van identificar i detenir l'home quan passejava pel carrer.  El jutjat de guàrdia de l’Hospitalet de Llobregat va autoritzar l’entrada i perquisició al domicili del detingut, amb dos antecedents per delictes similars, on van localitzar, en una de les habitacions, una pistola semiautomàtica simulada. Finalment l’arrestat va passar a disposició judicial i el jutge va decretar el seu ingrés a presó.

Summary: Ingressa a presó l'atracador d'una benzinera a l'Hospitalet a Llobregat


La policia espanyola ha ajornat la festa patronal dels Àngels Custodis, que cada any se celebra el dia 2 d'octubre, i la Guàrdia Civil ha reduït els actes del dia 12 –la festa del Pilar- arran del referèndum. Segons informa la policia estatal, la intenció és celebrar la seva festa patronal a partir del dia 19 arreu de Catalunya (l'acte central a tot l'Estat es fa aquest dijous a Badajoz). La policia estatal recorda que la seva festa patronal és just l'endemà de l'1-O i creuen que aquest no és el moment oportú per fer celebracions. Pel què fa a la benemèrita, el cos informa que "per qüestions logístiques" tots aquells actes de caire no institucional amb motiu del 12 d'octubre poden saltar del calendari (com ara sopars, excursions o marxes esportives). El cos sí que, manté, però, els actes oficials com les desfilades que es fan a les comandàncies. A Barcelona, l'acte del Pilar tindrà lloc el dia 9 a la comandància de la Guàrdia Civil de Sant Andreu de la Barca, i la intenció és també celebrar un sopar de gala.

Summary: La policia espanyola ajorna la festa patronal i la Guàrdia Civil redueix els actes del 12 d'octubre arran del referèndum


La direcció de la companyia Amplifon, propietari dels centres Gaes, ha arribat a un acord amb els sindicats sobre l'Expedient de Regulació d'Ocupació que afectarà, finalment, 79 persones a tot l'Estat, 19 menys de les que l'empresa de solucions auditives havia anunciat al principi de la negociació, segons ha dit CCOO en un comunicat. Aproximadament, la meitat dels afectats per l'ERO són treballadors de Catalunya, afirmen fonts del mateix sindicat. El període de consultes obligatòries de 30 dies va acabar aquest dilluns amb acord "positiu", per CCOO, perquè a més de reduir el nombre d'acomiadaments es van aconseguir 40 recol·locacions a tot l'Estat, la garantia que l'empresa no presentarà un ERO en dos anys i "les millors condicions possibles" per les persones afectades.  Pels treballadors d'entre 57 i 62 anys s'ha establert un pla de rendes que garanteix, segons edat, el 85%, 90% o 100% de la renda fins a la jubilació. Respecte a les indemnitzacions, seran de 45 dies de salari per any treballat amb el topall de 42 mensualitats fins al febrer de 2012 i de 33 dies per any treballat amb un topall de 24 mensualitats a partir d'aquesta data. Addicionalment, s'ha pactat un complement lineal per treballador segons l'antiguitat. El sindicat també valora positivament que s'hagi respectat el criteri de voluntarietat a l'hora de triar les persones afectades per l'ERO.

Summary: La direcció d'Amplifon i els sindicats arriben a un acord sobre l'ERO que afectarà una quarantena de persones a Catalunya


El Departament d'Agricultura defensa que les mesures preventives executades durant els últims vuit anys a la zona que ha patit l'incendi forestal del Perelló (Baix Ebre) han ajudat a reduir els efectes potencials de l'incendi del Perelló, que ha calcinat 233 hectàrees. Segons el subdirector general de Boscos, Enric Vadell, des de 2011 s'han invertit en aquesta zona inclosa en el Perímetre de Protecció Prioritària de Tivissa-Vandellòs-Llaberia-Pradell 157.800 euros. Uns recursos que s'han destinat, amb la col·laboració de l'Ajuntament del Perelló i l'ADF Cabra Feixet, a construir i mantenir la pista dels Perxets, habilitar un punt d'aigua, obrir franges de baixa càrrega  i tallafocs. De moment, però, continua encara està pendent de finalitzar la redacció del Pla de Prevenció d'Incendis de la zona de les serres de Cardó-Boix, on l'any 2012 un incendi va arrasar més de 3.000 hectàrees.

Summary: Agricultura defensa que les actuacions preventives han evitat una major afectació per l'incendi del Perelló


El conseller de la Presidència i portaveu del Govern, Jordi Turull, ha fet una crida a recuperar l'actitud "pacífica, serena i determinada" que va marcar el retorn del president Josep Tarradellas l'any 1977 per tal de defensar ara l'autogovern i la "dignitat" del president de la Generalitat, quan falten escassos dies per a l'aplicació de l'article 155 de la Constitució. En l'acte de cloenda del 40è aniversari del retorn de Tarradellas, Turull ha assegurat que és "paradoxal" que l'any 1977 hi hagués "diàleg i mediació" per restituir la Generalitat "malgrat hi havia soroll de sabres", mentre ara "hi ha hagut soroll d'urnes, posen gent a la presó i volen anul•lar les institucions". En aquest sentit, ha equiparat la situació actual als fets viscuts en règims dictatorials: "L'any 1921, Primo de Rivera va eliminar la Mancomunitat, l'any 1939 el general Franco va derogar les institucions catalanes, i ara no sabem si el 27 d'octubre de 2017 serà un nou episodi d'intent d'escapçar les nostres institucions".

Summary: Turull apel·la a l'esperit "pacífic i determinant" del 1977 per defensar l'autogovern i el president de la Generalitat


La directora artística del Liceu, Christina Scheppelmann, abandonarà la institució en acabar la temporada vinent (2019-2020), coincidint amb el vintè aniversari de la reobertura del teatre de la Rambla. Segons ha informat el Liceu, les dues parts han coincidit que aquest és un “bon moment” per tancar l’etapa de Scheppelman “i encarar així nous reptes artístics per ambdues parts”. La directora artística va ser nomenada el juny de 2014, i el teatre li reconeix haver fet un gir en la programació que ha augmentat l’ocupació, el projecte OFF Liceu i algunes grans produccions “que han fet història”. El Liceu publicarà el 2 de novembre les bases d’un concurs internacional per rellevar Scheppelman, que es resoldrà a principis de 2019. El concurs preveurà una transició entre la direcció actual i la sorgida del concurs.  La directora artística Christina Scheppelmann finalitzarà la seva etapa al Gran Teatre del Liceu la temporada 2019/20, coincidint amb l’inici de la commemoració del 20è aniversari de la reinauguració del coliseu. A Scheppelmann, que va assumir el càrrec el juny del 2014, després d’una selecció pública, se li atribueix una “remuntada” de l’afluència de públic al teatre en un moment de dificultat econòmica. El “gir” en la programació artística que segons el Liceu ha dut a terme la directora artística va millorar l’ocupació fins arribar a un 86% durant dues temporades consecutives -2015-16 i 2016-17-, “assolint així, l’equilibri de la institució”.  El projecte de l’OFF Liceu també ha estat una aportació de Scheppelmann que posa en valor la figura del compositor i la música contemporània i que ha omplert el Foyer en les seves dues edicions. Algunes de les grans produccions programades per la directora artística han estat  ‘Benvenuto Cellini’ de Terry Gilliam, ‘Quartett’ i ‘Tristan und Isolde’ d’Àlex Ollé (La Fura), o l’’Andrea Chénier’ amb Jonas Kaufmann, Sondra Radvanovsky i Carlos Álvarez. Les grans veus han estat un puntal important de la seva actual direcció, així com la presència de cantants estatals, un objectiu de Scheppelmann des de la seva entrada al Teatre. La temporada 2019-2020, a punt  La directora artística marxarà al final de la temporada 2019-2020, un curs que ja ha programat i que segons avança el Liceu serà “extraordinàri i de referència”, coincidint amb el 20è aniversari de la reobertura. La temporada arrencarà amb una nova producció de ‘Turandot’ de Franc Aleu.

Summary: Christina Scheppelmann deixarà la direcció artística del Liceu després de la temporada 2019-2020


La presidenta de l'Acadèmia del Cinema Català, Isona Passola, ha qualificat de "drama col·lectiu" la decisió del Tribunal Constitucional de tombar el cànon digital que servia per finançar el sector audiovisual català. "Col·lapsa d'una manera dramàtica tots els projectes que s'havien previst fer durant aquests propers temps", ha denunciat Passola en declaracions a l'ACN. "És un atemptat més a la cultura quan la cultura justament és allò que fa més mal", ha dit. La president de l'Acadèmia del Cinema ho ha comparat amb la pobresa energètica i la compensació de les elèctriques per evitar-la. "La cultura també és una forma de pobresa, la manca d'un audiovisual propi és també una forma de pobresa", ha subratllat. Passola assegura que no s'esperaven de cap manera aquesta decisió del TC. "Ens hagués semblat increïble que pogués ser així", ha dit la presidenta de l'Acadèmia del Cinema Català, que ha subratllat que la taxa donava molta "força" i "energia" al Govern per fer polítiques audiovisuals. Així mateix, Passola ha explicat que la decisió del tribunal repercuteix en la feina feta pel llibre blanc del sector durant dos anys, des que s'havia aprovat la taxa, per veure com s'aplicava la recaptació de la forma més "racional".  La presidenta de l'Acadèmia del Cinema Català considera que l'anul·lació de l'impost es recorrerà i, en aquest sentit, ha remarcat que "es farà tot el que s'hagi de fer legalment" per poder revertir la situació.

Summary: Passola, sobre la decisió del TC: "Col·lapsa d'una manera dramàtica tots els projectes previstos els propers temps"


Torn per a Isaki Lacuesta al festival de cinema en línia We are one. La cita virtual global impulsada pel Festival de Tribeca i amb fins a 21 grans esdeveniments mundials implicats, projecta aquest divendres 'Los pasos dobles', del realitzador català, a proposta del Festival de Sant Sebastià. Entre les propostes culturals encara confinades destaca avui la xerrada literària de  de Bárbara Bonacín, reconeguda llibretera argentina i experta en literatura infantil i juvenil, a l'Instagram de l'editorial Flamboyant. I com si es tractés d'un divendres qualsevol, però en format digital, la cartellera cinematogràfica de la Sala Virtual de Cine incorpora 'La nueva vida de Britt-Marie', de Tuva Novotny.  Isaki Lacuesta és una de les dues apostes del Festival de Sant Sebastià per al We are one, juntament amb la cinta basca 'Dantza', de Telmo Esnal, projectada dijous. La pel·lícula seleccionada és 'Entre dos aguas' (2018), guanyadora de la Conxa d'Or del festival donostiarra i gran triomfadora dels Premis Gaudí 2019 amb set premis, entre ells el de Millor Pel·lícula en llengua catalana i Millor Director.   Fins dissabte, i des de la seva estrena, aquesta iniciativa internacional haurà 'projectat' més de 100 pel·lícules, 13 de les quals són estrenes mundials. El cartell haurà inclòs films de grans directors com Francis Ford Coppola, Steven Soderbergh, Bong Joon-ho, Guillermo del Toro, i també el català Albert Serra.  Connexió literària amb l'Argentina D'altra banda, l'editorial Flamboyant proposa per aquest divendres una xerrada literària en directe amb Bárbara Bonacín, propietària de la llibreria argentina Abrazando cuentos i experta en literatura infantil i juvenil. L'editorial connectarà amb la llibretera, a Buenos Aires, a les cinc de la tarda (hora catalana). I a tan sols dues setmanes de la reobertura dels cinemes, la Sala Virtual de Cine (A Contracorriente Films) segueix alimentant la seva cartellera en línia. Ara hi incorpora la cinta 'La nueva vida de Britt-Marie', dirigida per l'actriu Tuva Novotny ('Borg McEnroe. La película'). El film està basat en la novel·la 'Un hombre llamado Ove', de Frederik Backman, i protagonitzada per Pernilla August.  Explica la història de la Britt-Marie, una dona de 63 que deixa el seu marit després de 40 anys de matrimoni. La protagonista acaba en una ciutat pobre (Borg), pràcticament deshabitada. Però potser aquí hi trobarà una segona oportunitat.

Summary: Isaki Lacuesta irromp al festival We are one i la llibretera argentina Bárbara Bonacín conversa amb els lectors


La Passió de Cervera ha engegat les representacions de la temporada 2019 aquest diumenge amb un inici renovat. Segons ha explicat un dels directors de l’espectacle, David Mora, s’han canviat els primers 20 minuts de funció i ara l’escena inicial és el baptisme de Jesús. L’objectiu, diu Mora, és  “donar agilitat i dinamisme” a la representació. Segons ha afegit, el canvi també suposa un “risc” tenint en compte que l’escena dels fanalets, una de les més valorades pel públic, també és diferent enguany. Més de 350  persones col·laboren i pugen a l’escenari per interpretar els diferents papers. El paper principal, el de Jesús, el fan dos homes que s’han repartit les sis funcions totals que s’allarguen fins al 27 d’abril. Entre les novetats també hi ha la direcció triple de l’espectacle amb Mariona Dalmases, David Mora i Gemma Palà, que han col•laborat a la Passió des de ben petits.

Summary: La Passió de Cervera arrenca temporada amb "més dinamisme i agilitat"


El vicepresident de la Generalitat, Pere Aragonès, compta que les entitats sobiranistes anunciaran mobilitzacions "àmplies i de masses" per al dia que comenci el judici de l'1-O. Així ho ha explicat en una entrevista a l'ACN, on ha subratllat que partits i organitzacions socials ja estan treballant en aquestes accions. A més, el també conseller d'Economia creu que una sentència condemnatòria contra els líders polítics i socials empresonats seria un "punt d'inflexió" que determinaria el futur polític de Catalunya. En aquesta línia, Aragonès preveu respostes "de país", i no només del Govern, el Parlament i les forces independentistes. En declaracions a l'ACN, Aragonès ha explicat que les entitats socials són qui anunciaran les mobilitzacions per a l'inici del judici, ja que han estat portant el "pes" de les accions dels darrers anys. Preguntat sobre quina reacció prepara el Govern, en cas de sentència condemnatòria per l'1-O, el vicepresident ha subratllat que la resposta haurà de ser "el més àmplia possible". Tot i això, el també adjunt a la presidència d'ERC no es vol resignar que la sentència sigui "desfavorable", i aposta per lluitar per l'absolució dels encausats ja que "no hi ha delicte". Tot i això, sosté que la reacció ha de ser potent: "És evident que una sentència desfavorable serà un punt d'inflexió que determinarà el futur polític del país". Aragonès ha recordat que la sentència del Tribunal Constitucional sobre l'Estatut, l'any 2010, ja va marcar un abans i un després a la política catalana. Així, el conseller d'Economia preveu que ara la resposta no arribi només a nivell de Govern, Parlament i partits independentistes, sinó que la reacció sigui "de país". "S'ha de construir sobre la base mínima del 80% que compartim que la solució ha de ser democràtica, amb un referèndum, que rebutgem la repressió i que ens sentim identificats amb els valors republicans", ha asseverat.

Summary: Aragonès compta que les entitats sobiranistes anunciaran mobilitzacions per quan comenci el judici de l'1-O


El comissari d'Interior, Dimitrios Avramopoulos, ha assegurat als eurodiputats d'ERC, Jordi Solé i Josep Maria Terricabras, que l'Estat espanyol "hauria d'augmentar els seus compromisos mensuals" en l'acollida de refugiats des dels camps de Grècia i Itàlia. En resposta a una pregunta parlamentària dels catalans, Avramopoulos ha defensat que la CE "supervisa d'aprop l'aplicació del pla de reubicació" de refugiats i ja ha fet recomanacions perquè els estats "accelerin" l'acollida. Brussel·les vol que es traslladin al conjunt de la UE "com a mínim" 1.500 persones des d'Itàlia i 3.000 des de Grècia cada mes. Espanya, segons l'últim informe, només ha complert amb unes 900 persones en més d'un any i mig.   En la seva resposta parlamentària a Solé i Terricabras, el comissari ha recordat que en el seu proper informe sobre la situació dels refugiats, a mitjans de juny, podria obrir "procediments d'infracció" contra els estats que "encara no han reubicat cap persona", com ara Hongria, Polònia o Àustria. Segons la CE però, i "tot i que calguin més esforços", hi ha una "tendència positiva" en les reubicacions dels refugiats atrapats en els camps grecs i italians.  En la seva pregunta parlamentària, del mes de febrer, Solé i Terricabras van demanar a la Comissió Europea i al seu responsable d'Interior quines mesures pensava prendre per obligar als estats membres, "i especialment a l'Estat espanyol", a complir amb les seves obligacions amb els refugiats. En aquest sentit, van dir que les xifres d'Espanya estaven "molt per sota de la mitjana de la UE" i només representaven un "6% del total de persones refugiades a què es va comprometre". Fins al maig, i segons les dades oficials, el govern espanyol ha reubicat 886 persones des de Grècia i Itàlia.  Els eurodiputats d'ERC van recordar, a més, que el govern espanyol té "els percentatges d'acceptació de sol·licituds d'asil més baixos de la UE", amb només un 31% d'acceptacions el 2015, molt per sota de la mitjana del 50% del conjunt europeu.  En total, els estats europeus s’han repartit 18.418 persones des dels camps de refugiats de Grècia i Itàlia. Estats com França 3.404, Alemanya 4.478 o Finlàndia 1.443. Portugal ha acollit 1.302 refugiats, Holanda 1.776 i Bèlgica 551.

Summary: Avramopoulos admet a ERC que Espanya "hauria d'augmentar els seus compromisos" amb els refugiats


La Guàrdia Civil ha escorcollat les oficines que la constructora Rubau Tarrés SAU té a Girona i a La Tallada d'Empordà (Baix Empordà) en el marc de l'operació dirigida pel jutjat d'instrucció número 1 del Vendrell contra el presumpte finançament irregular de l'antiga CDC. Els agents han arribat a primera hora del matí a la seu de l'empresa del carrer Sarrià de Ter número 28 de Girona. El registre s'ha allargat fins poc abans de les tres de la tarda. Mentre ha durat l'escorcoll, la Guàrdia Civil ha detingut el director general de la constructora, Ramon Anglada. Un cop han acabat, Anglada, el seu advocat i agents de la Guàrdia Civil s'han traslladat fins a les oficines que Rubau Tarrés té a la Tallada d'Empordà. A primera hora del matí, la Guàrdia Civil ha arribat a les oficines que la constructora Rubau Tarrés té a Girona. Ha estat després de patir una confusió perquè, segons fonts d'una empresa gironina amb nom semblant, Construccions Rubau, uns agents han anat aquest matí a les oficines que tenen a Barcelona. Quan s'han adonat de l'error han marxat poca estona després. El registre de Rubau Tarrés a Girona s'ha allargat fins a les tres de la tarda. Durant aquestes hores, els agents han recopilat informació relacionada amb la investigació que dirigeix el Jutjat d'instrucció número 1 del Vendrell. Durant l'escorcoll, la Guàrdia Civil ha detingut el director general de la constructora, Ramon Anglada. Al llarg del registre, ha anat fins a la seu de Girona l'advocat Carles Monguilod, que ha assegurat que encara no tenen detalls de la investigació perquè el cas es troba sota secret de sumari. "No sabem quina informació busquen", ha afirmat. Quan la Guàrdia Civil ha acabat de fer l'entrada i registre a la seu de Girona, Anglada, acompanyat de l'advocat Jordi Corominas i agents de la Guàrdia Civil han pujat a un vehicle i han anat fins a La Tallada d'Empordà, on Rubau Tarrés té unes altres oficines i el domicili social.   No és el primer cop que l'empresa Rubau Tarrés està en el punt de mira de la justícia. El febrer passat, l'Audiència de Barcelona va condemnar el president de la constructora, Josep Rubau, i el membre del consell d'administració, Joan Mozo, per un delicte de suborn.  Segons ells mateixos van reconèixer, van pagar 35.000 euros a l'exgerent de carreteres de l'antiga Gisa (ara Infraestructures.cat), Jordi Vergé, a canvi d'afavorir l'empresa constructora en l'adjudicació d'obra pública. Entre els anys 2005 i el 2011 Gisa va adjudicar fins a vuit obres per un valor de més de 70,9 milions d'euros (MEUR) a l'empresa Rubau Tarrés.  Fiscalia anticorrupció i defenses van arribar a un acord perquè els acusats van admetre els fets. A Josep Rubau el van condemnar a pagar una multa de 33.750 euros, a Joan Mozo de 10.125 i a Jord Vergé de 16.875. Així, van evitar un judici amb jurat popular.

Summary: La Guàrdia Civil escorcolla les oficines de la constructora Rubau Tarrés a Girona i al Baix Empordà


L'Ajuntament de Barcelona aportarà 44 milions d'euros en tres anys al finançament de la construcció de les principals estacions de la L-10 del Metro al seu pas per la Zona Franca. Així ho ha explicat aquest divendres el portaveu d'ERC a l'Ajuntament, Jordi Coronas, i han confirmat posteriorment fonts del consistori. El govern municipal inclourà una partida de 15 milions d'euros en els pressupostos, ja sigui a través de la modificació de la pròrroga pressupostària –que BComú confia en aprovar en breu amb el suport de PSC, ERC i CUP- o amb l'elaboració d'uns nous comptes.  El cost estimat d'aquestes estacions prioritàries se situa en els 88 milions d'euros, que haurien de ser finançats a parts iguals entre l'Ajuntament i la Generalitat, tot i que és el govern català el que té la competència de l'obra. L'alcaldessa, Ada Colau, va arribar a aquest acord amb el president de la Generalitat, Carles Puigdemont, durant la reunió del passat 5 de febrer. Les obres per fer arribar el metro a la Zona Franca es van reprendre el passat 15 de febrer. El cost total es preveu que superi els 280 milions d'euros i que estigui enllestit l'any 2017. En la reunió amb Puigdemont, tant Colau com el Govern van assenyalar la necessitat d'aprovar els respectius pressupostos per poder completar el projecte a temps. L'Ajuntament, de moment, opta per una modificació de la pròrroga pressupostària i caldrà veure com actua el Govern, que ha anunciat que presentarà els comptes del 2016 durant el mes de maig.

Summary: L'Ajuntament de Barcelona es compromet a aportar 44 milions d'euros en tres anys per impulsar el Metro a la Zona Franca


Es podria utilitzar en el tractament de com a mínim 23 tipus de càncer ACN Barcelona.-Investigadors de l'Hospital de Sant Pau, la Universitat Autònoma de Barcelona i el CIBER-BBN han demostrat la potent activitat contra la metàstasi d'una nova forma farmacèutica que elimina selectivament les cèl·lules mares metastàsiques. S'administra de forma subcutània i allibera nanopartícules que es dirigeixen cap als teixits tumorals augmentant la seva captació en les cèl·lules mare. Aquest augment de captació és el que elimina les cèl·lules responsables de la metàstasi, amb un potent efecte de prevenció i sense efectes adversos o tòxics detectables en un model de càncer colorectal. No és necessària l'administració hospitalària i es podria utilitzar en el tractament de com a mínim 23 tipus de càncer. Publicat a 'Advanced Materials', el treball descriu la generació per part dels propis investigadors d'una nova forma farmacèutica d'administració subcutània i alliberament sostingut de nanopartícules proteiques citotòxiques dirigides que eliminen selectivament les cèl·lules mare metastàtiques, induint un potent efecte de prevenció de la metàstasi en un model de càncer colorectal en ratolins de laboratori sense efectes adversos o tòxics detectables.  Aquesta nova forma farmacèutica d'administració subcutània per alliberament sostingut permet administrar altes dosis d'aquest nanofàrmac, en intervals prolongats (setmanes en ratolins i probablement mesos en humans) sense toxicitat en el punt d'injecció o en els teixits normals, mentre genera un potent efecte antimetastàtic . El desenvolupament del fàrmac per a la seva administració en humans reduiria la necessitat d'injectar dosis freqüents, per via intravenosa, dels fàrmacs antitumorals citotòxics actuals, que requereix hospitalització. Aquest efecte aconsegueix una reducció notable de la mida del tumor al còlon alhora que bloqueja el desenvolupament de metàstasis en els ganglis limfàtics, el pulmó, el fetge i el peritoneu, sense captació ni toxicitat apreciable en teixits sans. Aquesta teràpia ofereix una resposta a la urgent necessitat mèdica d'inhibir el desenvolupament de les metàstasis, que representa la principal causa de mort en pacients amb càncer.

Summary: Una nova forma farmacèutica elimina selectivament les cèl·lules mares responsables de la metàstasi


El valor de les exportacions de la demarcació de Tarragona ha experimentat, entre gener i març d'aquest 2017, un creixement del 15,1% respecte el mateix període de l'any anterior, arribant als 2.129,58 milions d'euros totals. Els productes químics, amb 720,5 milions –tot i el descens del -5,5% respecte el mateix trimestre de 2016- i els energètics, amb 433,8 milions –i un creixement del 84,3%-, segueixen sent els de major pes específic en aquest àmbit, sumant gairebé el 59% de les vendes totals a l'exterior de la província. França, Itàlia i Alemanya són les principals destinacions dels productes tarragonins. Les dades de l'increment exportador, però, s'han de contextualitzar també en un augment encara molt més considerable –fins els 3.481, un 42,3% més- del volum d'importacions, xifra que deixa la balança comercial en un saldo negatiu de 1.351,5 milions –que ha augmentat un -126,7%-. Curiosament, de la mateixa manera que els productes energètics –combustibles, derivats del petroli i olis minerals, principalment- suposen el segon sector en importància pel que fa a les exportacions, el fet que les importacions tripliquin pràcticament les vendes exteriors  -1.310,8 milions- el converteix també en el principal responsable del dèficit del considerable dèficit de la balança comercial provincial. Per contra, l'altre gran sector exportador, la química –materials plàstics i productes orgànics, entre d'altres-, presenta uns comptes més equilibrats: les importacions amb 637,6 milions, es troben per sota del valor de les exportacions. Altres productes que han registrat xifres notables d'exportacions aquest primer trimestre de 2017 són els parells i material elèctric, amb 192 milions d'euros; màquines i aparells mecànics, amb 117 milions; joguines i articles esportius, 92 milions; o fruites i conserves, amb prop de 58 milions. En total, les vendes a l'exterior de la província de Tarragona –la segona de Catalunya per darrera de Barcelona en volum exportador- suposen un 3,1% respecte el global de l'Estat espanyol. Les destinacions dels productes tarragonins continuen sent, principalment, països de la Unió Europea. Lidera la llista França, amb unes vendes per valor de 324 milions; seguida d'Itàlia, amb 238 milions; Alemanya, amb 223 milions; Estats Units, amb 160 milions; Portugal, 157 milions; Regne Unit, 139 milions; Països Bixos, 137 milions; i Bèlgica, 127 milions.

Summary: Les exportacions de la demarcació de Tarragona creixen més d'un 15% durant el primer trimestre de 2017


Els 32 crematoris que hi ha a Catalunya fan prop de 30.000 incineracions anuals, segons fonts de l'associació empresarial Asfuncat que aporta dades del 2017. És el 43% del total de defuncions que hi va haver aquell any, 5 punts més que la mitjana estatal i un 77% més que 10 anys enrere. El 2018 els 45 grups i empreses que formen part de l'associació van gestionar 60.122 defuncions, 25.755 de les quals van ser incineracions. Això implica un creixement, en l'últim any, del 7,9%. Es preveu que el 2025 s'incinerin 6 de cada 10 difunts. L'any passat el sector va facturar 189,6 milions d'euros, segons les dades que li consten. Aquest volum de facturació suposa 9,3 milions més que el registrat el 2017. Els 45 grups i empreses membres d'Asfuncat donen feina actualment, de manera directa, a 1.211 professionals, el 26% de les quals, dones. Per demarcacions, el sector funerari català té 947 empleats a Barcelona, 148 a Tarragona, 38 a Lleida i 78 a Girona. Al llarg de l'últim any ha creat 120 llocs de treball. Catalunya té actualment 294 tanatoris, dels quals la gestió i inversió de gairebé el 84% es fa a través d'una empresa privada o mixta. En total hi ha 814 sales de vetlla i 32 crematoris. Més del 60% dels serveis realitzats a Catalunya el 2018 estaven coberts per una assegurança de defunció. A la regió metropolitana de Barcelona el percentatge arriba gairebé al 70%. Per a persones sense recursos existeix el servei gratuït o bonificat. El cost l'assumeixen les empreses i els ajuntaments es fan càrrec de les despeses del cementiri. Finalment, Asfuncat subratlla que a l'estat espanyol, els serveis funeraris es graven amb el 21% d'IVA mentre que, a la majoria de països europeus, n'estan exempts o s'hi aplica un tipus reduït.

Summary: Catalunya incinera el 43% dels difunts, un 77% més que 10 anys enrere


Josep Pujol Ferrusola ha declarat aquest divendres durant més de quatre hores com a imputat per un delicte de blanqueig de capitals a l'Audiència Nacional. Estava citat a les deu del matí per comparèixer davant el jutge José de la Mata i ha sortit poc després de les tres de la tarda. Ho ha fet caminant sense fer declaracions i dirigint-se fins al carrer Génova on ha agafat un taxi. Ara és el seu germà Pere qui dóna explicacions a De la Mata en el marc de la investigació per aclarir l'origen del patrimoni del primogènit de la família Pujol Ferrusola, Jordi. De moment, no està previst que la Fiscalia demani mesures cautelars per a cap dels dos.  Els fills de l'expresident de la Generalitat Josep i Pere han arribat aquest divendres a dos quarts de deu del matí a l'edifici de l'Audiència Nacional situat al carrer García Gutiérrez de Madrid per declarar com a imputats davant el jutge José de la Mata. Ho han fet caminant i acompanyats dels seus advocats, entre els quals hi ha Cristóbal Martell.  El jutge va citar Josep i Pere Pujol Ferrusola com a imputats per blanqueig en la causa que segueix contra el fill gran de l'expresident, imputat des del 2014 juntament amb la seva dona Mercè Gironès per suposats delictes de frau fiscal i blanqueig de capitals.  De la Mata va adoptar aquesta decisió després la quinzena de registres que la Udef va dur a terme el passat 27 d'octubre, entre els quals hi havia el domicili del matrimoni Pujol Ferrusola, a la Ronda General Mitre de Barcelona,  així com el del fill gran de l'expresident, Jordi Pujol Ferrusola, a Bolvir de Cerdanya, i els dels germans que aquest divendres han declarat a l'Audiència Nacional. A casa de l'expresident, la policia només va escorcollar l'habitació on dormia el fill gran, convalescent d'una operació a l'espatlla, i una taula que feia servir de despatx. Els agents també van registrar el domicili de l’exdona de Jordi Pujol Ferrusola, Mercè Gironès, i el despatx professional del fill gran, on tenen seu tres de les seves empreses, Project Màrqueting Cat, Active Translation i Iniciatives, Màrqueting i Inversions, situades al número 5 del carrer Ganduxer de Barcelona.  L'operació policial del 27 d'octubre, en què es van registrar les seus d'altres empreses com la constructora de la família Sumarroca, Comsa Emte,  o Isolux Corsán a Madrid, va tenir lloc un cop De la Mata va rebre la documentació d'Andorra sobre les activitats del fill gran de l'expresident, a qui la Fiscalia considera l'encarregat de blanquejar i distribuir els diners que la família tenia a l'estranger. Es basa en part en la declaració de la seva exparella Victòria Álvarez, que va detallar els moviments de diners entre Barcelona, Andorra i Madrid.

Summary: Josep Pujol Ferrusola declara durant més de quatre hores com a imputat per un delicte de blanqueig a l'Audiència Nacional


El conseller de Territori i Sostenibilitat afirma que la reincorporació en el sentit de la marxa s’implementarà “el més ràpid possible” ACN Tarragona.-El conseller de Territori i Sostenibilitat, Damià Calvet, ha celebrat que els transportistes hagi desconvocat les mobilitzacions previstes per aquest dimecres a la tarda a les demarcacions de Lleida i Tarragona. Segons Calvet, després d’escoltar les reivindicacions del transport, van veure que era possible “reinterpretar” el decret sobre el desviament obligatori de camions per l’N-340 i l’N-240 i ajustar-lo perquè els vehicles pesants puguin reincorporar-se en el sentit de la marxa i no hagin de fer més quilòmetres per accedir o sortir de l’autopista. El conseller ha garantit que la mesura s’aplicarà “el més ràpid possible”, però ha tancat la porta a incrementar les bonificacions, que ara són del 50%. Des de Tarragona, Calvet ha insistit que les restriccions són bones per a la seguretat i han permès reduir “dràsticament” l’accidentalitat.  De cara a la implantació de la incorporació en els sentits de la marxa dels vehicles pesants a l'autopista, Calvet ha afirmat que "es tracta només de reinterpretar decret, donar les respectives instruccions als Mossos i poder-ho implementar el més ràpidament possible". El conseller de Territori i Sostenibilitat ha volgut agrair "especialment" que els transportistes hagin desconvocat la vaga sense encara haver-se implementat aquesta mesura i creu que és una mostra de "confiança". Per Calvet, es demostra que "amb aquest diàleg podem arribar a solucions concretes". D'altra banda, Calvet ha comentat que "acceptem" que els transportistes segueixin mantenint la convocatòria per al proper 5 de desembre "com a mesura de pressió" però espera que s'acabi desconvocant després d'haver arribat a un primer acord avui sobre el sentit de la marxa dels camions en la incorporació a l'autopista. Per últim, el conseller ha comentat que "som conscients que les mesures són transitòries" ja que el que "convé que es desdobli l'N-340" i que les vies d'altes prestacions es gestionin mitjançant la vinyeta.

Summary: Calvet celebra que els transportistes desconvoquin les protestes i insisteix que el desviament és bo per a la seguretat


Diverses veus dins l'àmbit de la justícia estan criticant l'actuació de l'Estat i de la Fiscalia General davant el referèndum del proper diumenge. En un article publicat a 'El País', l'exmagistrat de l'Audiència Nacional Baltasar Garzón considera que el govern de Mariano Rajoy està usant la fiscalia com "una arma" i que està fent un "ús abusiu de les institucions, especialment de la justícia". A més, considera que el fiscal general, José Manuel Maza, no està actuant seguint els principis "d'intervenció mínima ni proporcionalitat". "Ambdós han estat marginats per Maza", assegura Garzón. Per la seva banda, el portaveu de l'associació 'Jutges per la Democràcia', Ignacio González Vega, ha afirmat a Antena3 que les declaracions de Maza sobre la possible detenció de Puigdemont el que fan és "afegir més llenya al foc". "Són declaracions inoportunes i amenaçadores", ha manifestat. També considera que intentar acusar de sedició els instigadors de les manifestacions és "exagerat" i que seria més adequat qualificar-ho de desordres públics.  Tant Garzón com el portaveu de 'Jutges per la democràcia' han criticat l'actuació de la fiscalia i consideren que no ajuda a resoldre el conflicte obert a Catalunya. L'exmagistrat de l'Audiència Nacional ha publicat un article a 'El País' on critica la fiscalia per la "sobreactuació" per aturar l'1-O.  Expressa que el govern espanyol fa un "ús abusiu" de les institucions estatals i, específicament, de la justícia "intentant retallar els principis d'independència i imparcialitat que deuen regir en aquests casos".  Garzón afirma que la fiscalia està impulsant "un cúmul de sobreactuacions que estan afavorides o consentides" pel ministeri públic. A més, creu que Maza no s'està regint pels principis "d'intervenció mínima i proporcionalitat". "Ambdós han estat marginats pel senyor Maza, optant per una acció expansiva i preventiva que pot contribuir a una cadena de reaccions de conseqüències imprevisibles", escriu Garzón.  "Els jutges i els fiscals no són ni poden ser els ariets d'una política -quant menys discutible- d'un executiu que, fugint del debat i la negociació parlamentàries, ha gestionat sense encert el desafiament sobiranista il·legítim i amb aparença delictiva", recull l'article.  D'altra banda, en declaracions al programa Espejo Público, el portaveu de l'associació 'Jutges per la Democràcia', Ignacio González Vega ha afirmat que les declaracions de Maza (amenaçant de detenir Puigdemont) són "inoportunes i només afegeixen més llenya al foc". "No hi veig la necessitat d'amenaçar amb una detenció quan no hi ha risc de fuga i amb una citació n'hi hauria prou", ha manifestat.  També considera que intentar acusar els impulsors de les concentracions de sedició no s'ajusta a dret. "Les actuacions de la fiscalia són exagerades, s'ajustaria més un delicte de desordres públics", valora Gonzáleg Vega, que creu que perseguir algú per sedició "són paraules greus i estigmatitzen part de la societat". També ha demanat "prudència" a la fiscalia general i critica que ara es presenta "amb un paper agressiu".

Summary: Baltasar Garzón i 'Jutges per la democràcia' critiquen l'actuació "exagerada" de la fiscalia general davant l'1-O


L'alcalde de la Coma i la Pedra (Solsonès) ha denunciat públicament que fa sis mesos que és víctima d'assetjaments. Segons ha relatat a l'ACN el batlle, Ramon Costa, ha presentat fins a cinc denúncies per "atacs" rebuts al seu domicili. El darrer episodi ha estat que uns desconeguts han deixat un cap de senglar al seu jardí, una acció que, segons el batlle, ha estat el "detonant" que l'ha dut a donar a conèixer els fets "per posar-hi fi". Tots els grups municipals de l'Ajuntament han emès un comunicat conjunt en què mostren el seu suport a Costa i recalquen que aquests tipus de fets "no tenen cabuda a la Coma i la Pedra i han de ser investigats per identificar els responsables". L'alcalde, Ramon Costa, assegura que no sap qui hi ha darrere dels atacs. Sense voler entrar en detalls, explica que a banda del cap de senglar també li han enverinat plantes. "Cada acte per separat no semblava tan importat", diu. No obstant, els ha denunciat tots davant dels Mossos. Per la seva part, en el comunicat conjunt, les forces polítiques apel·len al fet que si darrere dels atacs hi ha "discrepància política" els autors "han d'entendre que el seu comportament els treu qualsevol raó" i insten a mostrar les seves posicions "a través de la paraula" i per "vies democràtiques".

Summary: L'alcalde de la Coma i la Pedra denuncia que fa mig any que és víctima d'assetjaments


L'Audiència de Barcelona ha ratificat l'acord de conformitat entre el FC Barcelona, la Fiscalia i l'Advocacia de l'Estat pel 'cas Neymar' per frau fiscal. En l'acord, el club admet haver defraudat a Hisenda 9,1 milions d'euros per retencions no fetes en els pagaments al jugador el 2011 i el 2013 i accepta pagar 5,5 milions de multa. A més, s'exculpa l'expresident del Barça Sandro Rosell i l'aleshores vicepresident esportiu, Josep Maria Bartomeu. Amb la sentència de l'Audiència de Barcelona l'acord ha quedat homologat i es tanca així el procediment que es va obrir arran de la denúncia formulada pel soci Jordi Casas davant de l'Audiència Nacional el desembre del 2013. No obstant, l'Audiència Nacional es va inhibir d'aquest cas en favor dels jutjats de Barcelona, on s'ha acabat instruint.  Així, la sentència de l'Audiència de Barcelona condemna el club a dos delictes contra la Hisenda Pública, que suposen que el FC Barcelona haurà de pagar dues multes. Una de 1.440.000 euros i una altra de 4.071.631,52 euros corresponent al 60% de la quota defraudada. El club també s'haurà de fer càrrec de les despeses processals, incloses les de l'acusació particular. Així mateix, en la sentència s'apunta que el club haurà d'indemnitzar l'Agència Tributària amb un total de 9.186.052,54 euros, una quantitat que el Barça ja ha abonat després d'haver consignat davant l'Agència Tributària la quantitat de 13.550.830,56 euros, que inclou el pagament de 4.364.778,02 euros per interessos moratoris. La sentència és ferma després que el FC Barcelona, la Fiscalia i l'Advocacia de l'Estat ja han manifestat que no la recorreran.

Summary: L'Audiència de Barcelona ratifica l'acord de conformitat pel 'cas Neymar'


SOS Costa Brava assegura que Cadaqués està "al límit" de la seva capacitat i considera que la Generalitat s'ha quedat "curta" a l'hora de desclassificar sòls a la població. Un cop feta l'aprovació inicial del pla director de protecció del litoral, la plataforma ecologista està analitzant l'afectació municipi per municipi i preparant al·legacions. Kristen Grau, portaveu dels Amics de la Natura de Cadaqués, creu que al municipi "pràcticament no han fet res" perquè les desclassificacions que inclouen el pla eren sectors que ja no es preveien desenvolupar. En canvi, critica que el pla avali la urbanització de Sa Guarda i amb el mateix nombre d'habitatges, 105. La plataforma ecologista sosté que aquest projecte és "nul de ple dret" perquè contravé la normativa urbanística.  SOS Costa Brava ha engegat aquest dissabte una campanya informativa amb actes públics per explicar com afectarà el nou pla director a cada territori. A més, amb aquestes quinze trobades, també esperen sumar suports tant de ciutadans com d'institucions a les al·legacions que estan preparant. La plataforma ecologista creu que el pla director de revisió de sòls no sostenibles suposa un "avanç" però que es queda "curt".  El primer municipi on han fet una d'aquestes trobades ha estat Cadaqués. De fet, un dels cavalls de batalla de la plataforma durant la redacció del pla ha estat la urbanització de Sa Guarda, on es preveu aixecar 105 habitatges i un hotel. Kristen Grau subratlla que en altres municipis la Generalitat ha estat "valenta" i ha desclassificat algunes urbanitzacions polèmiques però no ha estat el cas de Cadaqués. "Estem al límit, no tenim més aigua ni més platges", ha afirmat.  Els ecologistes recorden que les normes urbanístiques vigents a Cadaqués daten del 1986, tot i que es va intentar tirar endavant un POUM el 2010. "Tots aquests sòls que desclassifiquen, ja es desclassificaven el 2010, no hi ha gaire més avanç", ha dit.  Segons les xifres facilitades per Urbanisme, el planejament vigent suposa un creixement potencial de 952 habitatges. Amb les desclassificacions i les modificacions, es passa a 792. Una xifra, per a SOS Costa Brava, totalment "inassumible" per a un municipi com Cadaqués, ja de per si "massificat" durant els mesos d'estiu. "L'impacte del PDU afecta un escàs 17% del potencial constructiu de Cadaqués", exposen.  A banda de Sa Guarda, el pla director també implementa mesures correctores de l'impacte paisatgístic a sectors com el Turó d'es Calders, Racó d'es Calders o s'Oliguera. Els ecologistes lamenten, però, que només afecti a impactes paisatgístics però en cas es redueixi l'edificabilitat.  Per a SOS Costa Brava, que Sa Guarda tiri endavant és el "fracàs més clamorós" del pla director i insisteixen que no caldria pagar indemnitzacions per drets adquirits als promotors perquè la urbanització és "nul·la de ple dret". Segons els ecologistes, hi ha errades de tramitació i, a més, incompleix la normativa urbanística vigent.  Per això, la plataforma ecologista espera que la Generalitat tingui en compte les al·legacions i acabi impedint que es construeixi aquesta urbanització.

Summary: SOS Costa Brava afirma que Cadaqués està "al límit" i insisteix que la urbanització de Sa Guarda és "nul·la de ple dret"


El vicepresident de la Generalitat, Oriol Junqueras, ha demanat pensar en l'endemà de l'-O i actuar amb responsabilitat. "Passi el que passi el dia 1, s'ha de pensar en el dia següent. Tothom ha de tenir l'interès d'actuar de la manera més responsable possible", ha declarat Junqueras en una entrevista a 'La Vanguardia'. El vicepresident ha afegit que tothom ha de ser conscient de les "reputacions creuades" de totes les institucions i que les decisions que es prenguin en contra d'algú "es prenen en contra d'un mateix". El vicepresident ha afirmat també que amb el referèndum no s'obligarà a ningú "a fer res en contra de la seva voluntat" i que se supliran les "carències" derivades de la "guerra bruta" del govern espanyol. El vicepresident de la Generalitat s'ha mostrat convençut que certs instruments de l'Estat "utilitzaran la guerra bruta de forma sistemàtica contra els ciutadans" de Catalunya i ha afegit que el que farà el Govern serà "adaptar-se" a aquestes actuacions per fer possible el referèndum. Ha reiterat que l'executiu català "no renuncia" al diàleg però ha constatat que el govern de Mariano Rajoy "no vol parlar" i manté una actitud "molt irresponsable".  Ha afirmat també que el Govern cobrirà les possibles "carències" que es derivin de la "guerra bruta" i l'"abús de poder" del govern espanyol per fer possible el referèndum de l'1 d'octubre i els ha alertat que si s'arribés a un escenari d'inhabilitacions, això "no canviaria res". "No ens podem deixar condicionar per les decisions profundíssimament injustes que pot impulsar el govern espanyol", ha declarat. Davant la possibilitat que aquells ajuntaments on no governen forces independentistes, com els del PSC, no hi col·laborin, Junqueras ha esperat que la voluntat ciutadana expressada de forma "tan clara" contribueixi a que si algun consistori tingui algun dubte "es resolgui favorablement". En cas que no es pugui establir el col·legi electoral on es fa habitualment en qualsevol comicis, es farà "en el lloc més pròxim al que sigui habitual".  Sobre els funcionaris, defensa que mai se n'ha obligat a cap a actuar contra la seva voluntat i que tampoc es farà ara. "No tenim cap intenció d'obligar ningú a fer res que vagi en contra de la seva voluntat", ha dit.

Summary: Junqueras demana pensar en l'endemà de l'1-O i insta tothom a actuar "amb responsabilitat"


El PP ha demanat al president del govern espanyol en funcions i líder del PSOE, Pedro Sánchez, que trenqui l'acord amb JxCat a la Diputació de Barcelona després de la detenció de 9 membres dels CDR. En una entrevista a Antena 3, la portaveu del PP al Congrés, Cayetana Álvarez de Toledo, ha afirmat que el president de la Generalitat, Quim Torra, està cridant a la mobilització i al desacatament de les sentencies del Tribunal Suprem. En aquest sentit, ha qualificat el president català com "el primer hooligan i el cap estratègic" dels CDR tot afegint que això no és acceptable en un règim democràtic.  En la mateixa línia, el vicesecretari de comunicació del PP, Pablo Montesinos, ha qualificat les declaracions de Torra "d'inadmissibles" i ha exigit al PSOE que "no miri cap a un altre costat i actuï".  Després de l'operació de la Guàrdia Civil d'aquest dilluns que ha acabat amb nou membres dels CDR detinguts, Torra va fer un tuit per denunciar que s'està intentant construir un "relat de violència abans de les sentències" i va afegir que no ho aconseguiran.

Summary: El PP demana a Sánchez que trenqui l'acord amb JxCat a la Diputació de Barcelona després de les detencions


El candidat de C's a les eleccions del 20-D, Albert Rivera, ha proclamat aquest dimarts des de Cadis que si alguna cosa el motiva "com a català" a l'hora de ser president del govern espanyol és que Catalunya segueixi sent Espanya. "M'agrada tant la igualtat que no vull privilegis per a la meva terra. Vull que andalusos, madrilenys, asturians i catalans tinguem els mateixos drets, com diu la Constitució espanyola", ha reivindicat. L'endemà de participar en el debat electoral  a quatre d'Atresmedia, Rivera ha assegurat que el conflicte territorial no se soluciona ni amb "títols de pel·lícules" o "ocurrències" com un referèndum "separatista" –en al·lusió a les propostes de Podemos- ni amb "subhastes de privilegis" -com creu que fa el PSOE-, sinó amb "la defensa sense complexos de la unitat de tots els espanyols". "Les propostes de trencar Espanya, com les del senyor Iglesias, o les de generar privilegis o nacions, com diu Sánchez, no m'agraden. Si sóc president del govern espanyol, no defensaré privilegis per a ningú". Així de clar s'ha mostrat Albert Rivera, que ha apostat perquè tots els ciutadans espanyols siguin "iguals", tal com resa la carta magna.  Des de la plaça Espanya de Cadis, i acompanyat d'Inés Arrimadas, i el líder andalús de C's, Juan Marín, l'aspirant a la Moncloa ha ressaltat que no vol un país amb ciutadans "de primera i de segona" ni en què s'aixequin barreres o els catalans hagin de viatjar amb passaport.  Així, Ciutadans no se sumarà ni a les "subhastes de privilegis" del PSOE ni a les "ocurrències" de Podemos, que proposa la celebració d'una consulta pactada i legal a Catalunya.  En aquesta línia i referint-se al debat electoral organitzat aquest dilluns per Atresmedia, Rivera ha fet mofa de dos apunts d'Iglesias, que va recomanar veure 'Ocho apellidos catalanes' per solucionar el conflicte territorial i que va dir que a Andalusia s'ha impulsat un referèndum independentista.  El líder de C's també ha dit que Catalunya té "molt a agrair" a Andalusia perquè milers d'emigrants andalusos han contribuït a la creació i creixement de barris i ciutats catalans. Catalunya i Andalusia, ha conclòs, estan "agermanades de sang i territorialment".  Crítiques al "triomfalisme" del PP D'altra banda, ha retret al PP que tingui un discurs "triomfalista" en matèria econòmica quan hi ha molta gent que "pateix" les conseqüències de la crisi. "Que ningú s'apunti medalles. Aquesta crisi l'estan salvant els treballadors", ha etzibat. A més, ha recordat que Mariano Rajoy tancarà la legislatura amb les "mateixes" dades d'atur que José Luis Rodríguez Zapatero i que "el 92%" dels contractes generats aquest any són "precaris". Un hipotètic govern de C's no prometrà "xecs" sinó reformes ambicioses, ha dit tot defensant la "sensatesa" de les seves propostes davant del "populisme" de la formació 'lila'. Un cop més, ha negat entrar a formar part d'un executiu popular perquè "no volem càrrecs, volem canvis" i "estar en un Parlament i fer oposició" també és aconseguir coses, ha asseverat.

Summary: Rivera rebutja les "subhastes de privilegis" del PSOE i demana defensar "sense complexos" la unitat d'Espanya


El primer secretari del PSC i aspirant a la reelecció en el càrrec, Miquel Iceta, ha apostat aquest dijous clarament perquè el PSOE i Pedro Sánchez "explorin" la possibilitat de conformar un "govern d'esquerres i de canvi" amb Podem i altres forces, entre elles les catalanes, a partir de dilluns vinent. "Cal explorar totes les possibilitats, passi el que passi diumenge al País Basc i Galícia", ha sentenciat. En aquest sentit, el socialista ha assegurat que espera que el Comitè Federal del PSOE del proper dia 1 d'octubre acabi aportant el mandat perquè el seu secretari general intenti un acord amb les forces progressistes. A més, ha remarcat que si Podem s'entesta en posar el referèndum per a Catalunya com a condició per l'acord, significaria que "no volen realment" un pacte.

Summary: Iceta aposta per "explorar la formació d'un govern d'esquerres" a Espanya "passi el que passi" a Euskadi i Galícia


El ministre de l'Interior, Fernando Grande-Marlaska, dictarà una ordre en les properes hores on s'inclourà els mecanismes de coordinació dels cossos policials estatals, autonòmics i locals. També s'hi establirà els criteris per aplicar les mesures de control de la mobilitat, per al suport al treball del personal sanitari, garantir el subministrament de productes sanitaris, alimentaris i de primera necessitat i per garantir el funcionament de les infraestructures crítiques, entre altres. D'altra banda, el diumenge al matí té previst reunir-se amb cossos policials per aplicar les mesures del decret que declara l'estat d'alarma. Aquest vespre Marlaska també s'ha reunit amb el seu equip directiu, format pel secretar d'Estat de Seguretat, la subsecretària del ministeri, els directors generals de policia i Guàrdia Civil, els directors adjunts operatius dels dos cossos, el secretari general tècnic, entre altres.

Summary: Marlaska dictarà una ordre les properes hores amb mesures de coordinació de cossos policials i de control de mobilitat


L'home de 45 anys detingut dijous com a presumpte sospitós de la mort de la seva parella, una dona que estava desapareguda i va aparèixer morta en una riera de Corbera de Llobregat, ha quedat en llibertat aquest divendres. Segons han explicat fonts dels Mossos d'Esquadra, malgrat les circumstàncies "estranyes" del cas, les investigacions no descarten que es tracti d'un cas "no homicida", i que la mort estigui relacionada amb algun altre motiu. L'home s'haurà de presentar davant del jutge, i la investigació segueix oberta.

Summary: Llibertat pel detingut per la mort d'una dona a Corbera de Llobregat perquè es podria tractar d'un cas "no homicida"


La secretària general d'ERC ha lamentat aquest dilluns la "sentència criminal" del Tribunal Suprem, que ha condemnat a penes d'entre 9 i 13 anys de presó als líders independentistes empresonats. "Es condemna l'independentisme com a opció política i com a moviment cívic i pacífic. Però també es condemna la democràcia i l'exercici dels drets civils i polítics de tota la ciutadania", ha afirmat Rovira en una piulada des de Suïssa, on està exiliada. "Una sentència criminal no aturarà les aspiracions de progrés i futur del nostre país. Seguim!", ha piulat la republicana.

Summary: Rovira: "Una sentència criminal no aturarà les aspiracions de progrés i futur del nostre país"


Ports de la Generalitat destinarà una partida de 2 milions d'euros (MEUR) a pal·liar l'impacte de la crisi de la covid-19. La Direcció General calcula que aquest és l'import que haurà d'assumir per haver condonat part de les taxes i cànons que paguen els diferents operadors per les dàrsenes, els vaixells pesquers, els clubs nàutics i els restaurants. "Si això vol dir que el sector sortirà reforçat de la crisi, ens sentirem satisfets", ha assegurat aquest dimecres el director general de Ports de la Generalitat, Joan Pere Gómez. Des de Ports preveuen que probablement caldrà "replantejar inversions de futur". "Farem més inversió en seguretat i potser alguna obra dels passejos del 2021 haurà de passar al 2023", ha apuntat Gómez. En una atenció a la premsa amb motiu de les obres enllestides al Port de Garraf després del temporal Gloria, Joan Pere Gómez ha destacat que la prioritat de Ports de la Generalitat és "ajudar el sector" en el marc de la crisi econòmica provocada per la covid-19.  "Hem de sortir de la crisi de la mà del sistema portuari", ha assenyalat Gómez, que ha plantejat els 2 MEUR de taxes i cànons condonats com una inversió a mitjà termini: "Si en un futur immediat hem de tenir menys poder inversor perquè ara deixem d'ingressar per ajudar al sector, ens donem per satisfets". Gómez ha justificat la mesura per deixar "respirar" les empreses concessionàries "i que el 2021 en surtin reforçades". "Si tenim molts ports, clubs nàutics, dàrsenes i pescadors que poden treballar amb normalitat, voldrà dir que més endavant podran pagar els cànons", ha subratllat. El director general ha augurat que la mesura permetrà "parlar del coronavirus el 2022 com una cosa anecdòtica que haurem passat tots de la mà".  "Seria injust que des de Ports de la Generalitat sortíssim de la crisi sense que ens passés res i que els clients tinguessin problemes per pagar", ha afegit Joan Pere Gómez, tot recordant que la companyia es finança amb fons propis i l'últim any va tenir un 50% de beneficis.

Summary: Ports de la Generalitat destinarà 2 MEUR a condonar taxes i cànons a les empreses operadores per la covid-19


La Diputació de Barcelona ha detectat un augment de maltractaments a persones grans durant el confinament si es comparen amb els casos registrats en els primers mesos de l'any. Així, des de la segona quinzena de febrer i fins a l'inici del confinament es van detectar 52 casos a la província de Barcelona, mentre que entre mitjans de març i fins al 9 d'abril van ser 112. Segons les dades recollides per la Diputació, el 2019 es van detectar 392 casos de maltractaments en 42 municipis, 238 a dones (76%) i 94 a homes (23,97%). El perfil de la persona maltractada, segons dades del 2017, és en un 80% dels casos una dona, d'entre 80 i 84 anys, sense deteriorament cognitiu i que necessita suport per a les activitats bàsiques de la vida diària.  La persona presumptament maltractadora és moltes vegades el fill de la víctima i les tipologies més freqüents de maltractaments són el psicològic, la negligència i l'econòmic. La Diputació també detecta possibles cassos a través del Servei Local de Teleassistència, en un 90% dels casos dones.  La diputada de Cohesió Social, Ciutadania i Benestar de la Diputació, Lluïsa Moret, ha afirmat que l'abordatge de situacions de maltractament és "molt complex" perquè la persona que el pateix queda exposada en una situació d'extrema vulnerabilitat "ja que en la majoria dels casos la persona maltractadora és un familiar proper amb el qual la persona gran té una relació d'afecte i de confiança".  Moret ha apostat per seguir treballant i millorant la prevenció dels maltractaments en aquest col·lectiu. "Hem de contribuir a què les persones arribin a edats avançades en les millors condicions de salut i de qualitat de vida possibles", ha manifestat.

Summary: La Diputació de Barcelona detecta un increment de casos de maltractament a gent gran durant el confinament


Les funeràries catalanes han reportat 19 noves morts per covid-19 en les darreres 24 hores, 23 menys que en l'últim balanç del Departament de Salut. Això deixa la xifra global de víctimes en 12.241. A banda, s'han detectat 257 nous casos positius testats (130 menys) i ja en són 66.545. D'entre les víctimes, 6.690 persones han mort en hospital o en centre sociosanitari (12 més), 3.965 ho han fet en una residència (una més que en el balanç anterior) i 778 al domicili (els mateixos que divendres), mentre 808 no estan classificades per falta d'informació (sis més). Fins ara hi ha hagut 4.064 persones ingressades greus, una més des de l'últim balanç, i actualment en són 164, 7 menys que fa 24 hores. De moment hi ha tres persones classificades en l'apartat de morts del dia 29 de maig, i 15 en el dia 28, però aquesta dada variarà en els propers dies quan les funeràries reportin nova informació. Pel que fa a la retrospectiva de positius, fins al moment n'hi ha hagut 18 el divendres 29, 106 el dijous 28 i 220 el dimecres 27. En les residències de gent gran, hi ha 13.898 casos confirmats, fet que representen 29 més que les dades facilitades per Salut en el balanç de divendres. A més, 2.143 professionals de residències estan aïllats per sospita o confirmació. Són 38 menys que l'última xifra que Salut havia facilitat, que era de 2.182. El nombre d'altes hospitalàries des de l'inici de la crisi ha pujat en 114 persones en un dia, fins a les 37.892. Per territoris, a la ciutat de Barcelona han mort 4.157 persones, entre positius i sospitosos, 2.297 en hospitals i centres sociosanitaris, 1.296 en residències, 277 en domicilis i 287 no classificats; a la zona metropolitana nord, hi ha hagut 2.825 morts, 1.542 en hospitals i sociosanitaris i 977 en residències, a banda de 167 no classificats i 139 en domicilis; mentre a la metropolitana sud s'han registrat 2.306 defuncions, amb 1.395 en hospitals i sociosanitaris, 767 en residències, 95 en domicilis i 49 no classificats. A la Catalunya Central han mort 1.512 persones (707 en hospitals i sociosanitaris, 504 en residències, 186 no classificats i 115 en domicilis) i a Girona han estat 773 els morts (339 en hospitals, 229 en residències, 123 en domicilis i 82 no classificats). Pel que fa al Camp de Tarragona, ja són 382 els morts, 242 dels quals en hospitals i centres sociosanitaris, 118 en residències, 11 en domicilis i 11 més no classificats, mentre que a Lleida hi ha hagut 204 morts en total, 126 en hospitals i sociosanitaris, 58 en residències, tretze no classificats i set en domicilis. A l'Alt Pirineu i l'Aran es mantenen amb 30 morts com ja fa dies, 13 en hospitals i sociosanitaris, set en residències, vuit no classificats i dos en domicilis; mentre que a les Terres de l'Ebre continuen amb 43 defuncions, 23 en hospitals i sociosanitaris, 7 en residències, 9 en domicilis i 4 sense classificar. Les dades de Barcelona tornen a no sumar positius Pel que fa a casos positius de coronavirus, a Barcelona ciutat n'hi ha 18.183 de confirmats, set més que en les darreres dades facilitades per Salut. A l'àrea metropolitana nord n'hi ha 16.622, i a la metropolitana sud, 12.340. A la Catalunya Central són 6.049 els confirmats. A Girona hi ha 6.677 positius. En el cas del Camp de Tarragona, hi ha 2.043 persones amb coronavirus confirmades, mentre que a Lleida n'hi ha 2.482. A l'Alt Pirineu i Aran hi ha 403 casos confirmats, i a les Terres de l'Ebre, 324. D'entre tots aquests, Barcelona ciutat té 3.440 casos confirmats en residències. A l'àrea metropolitana nord n'hi ha 3.368, mentre que a l'àrea metropolitana sud se'n registren 2.694. A la Catalunya Central són 1.649 els residents confirmats, i a Girona en són 1.610. A les residències del Camp de Tarragona hi ha 456 casos positius confirmats, i a Lleida són 526. En el cas de l'Alt Pirineu i Aran, hi ha 80 casos confirmats, mentre que a les Terres de l'Ebre es mantenen en 16.

Summary: Les funeràries reporten 19 nous morts per covid-19 a Catalunya i hi ha 257 nous positius testats


L'Orfeó Català ha omplert un any més la Plaça del Rei amb el seu tradicional concert de nadales a l'emblemàtica localització barcelonina. Les veus dels cantaires de l'Orfeó Català, així com del Cor Jove i el Cor de Noies, s'han pogut escoltar per novè any en un concert gratuït organitzat per l'Ajuntament de Barcelona. El cor ha preparat un recull de nadales de diferents orígens com la britànica 'Sir Christèmas' a més de les tradicionals 'Fum, fum, fum', 'Santa nit' o les obres de Pau Casals 'O Vos Omnes' i 'Nigra sum'. El repertori ha inclòs més temes del concert de Sant Esteve, i tampoc hi ha faltat 'El cant de la Senyera', himne de l’Orfeó. També s'ha escoltat una llengua poc habitual, ja que han inclòs la peça tradicional xinesa 'Molihua', que van interpretar amb cors locals durant el seu viatge a la Xina el passat mes d'octubre. Des de les escales que porten al Saló del Tinell i a la capella de Santa Àgata, l'Orfeó ha interpretat una quinzena de temes a l'aire lliure davant un públic que ha atapeït la Plaça del Rei i ha seguit també dempeus el concert, un cop les cadires han quedat totes ocupades. Dirigits per Pablo Larraz, sotsdirector de l’Orfeó Català, ha estat la primera vegada que el concert no ha estat completament a cappella, ja que el piano de Josep Buforn ha acompanyat les veus durant la cita nadalenca.  El cor ha començat amb dues nadales medievals, 'Angelus ad virginem', amb arranjament de Darius Battiwalla i 'Sir Christèmas', en la versió de William Mathias, que han començat a fer oblidar el fred i ha ambientat definitivament de Nadal la Plaça del Rei.  'Rústec villancet', de Lluís Millet, 'Nadal', del compositor mallorquí Baltasar Bibiloni i 'Aubada', de Miquel Tortell i Catalina Thomàs, han seguit el reguitzell de nadales. Han procedit dos temes de Pau Casals, 'O Vos Omnes' i 'Nigra sum', aquest últim versionat pel compositor català per lloar la figura de la Verge de Montserrat. El compositor anglès Edward Elgar ha donat mom a 'The dance de Bavarian Highlands Op. 27' i 'Lullaby de Bavarian Highlands Op. 27'. El cor també ha cantat 'Molihua', una peça tradicional xinesa que l’Orfeó Català va cantar a la gira que va fer a la Xina el passat mes d’octubre i que el públic ja va poder escoltar durant el tradicional concert de Sant Esteve al Palau de la Música. La part final del concert ha estat repleta de nadales tradicionals, com 'Els àngels de la glòria', 'Fum, fum, fum' i 'Joia en el món'. No ha faltat 'Santa Nit', 200 anys després de la seva composició, un tema que Larraz ha definit com "probablement la nadala més famosa arreu del món". 45 minuts de música entre les façanes gòtiques de la plaça del Rei de Barcelona, que han escoltat una vegada més i cantat conjuntament amb l'Orfeó un emocionant 'El cant de la senyera'.  Amb tot el públic cantant 'El noi de la mare' ha finalitzat un concert que el director Pablo Larraz ha assegurat que continua sent dels "més emotius" de l'any.

Summary: L'Orfeó Català omple un any més la Plaça del Rei amb el seu tradicional concert de nadales


La cancellera alemanya Angela Merkel ha proposat aquest dimarts davant el ple de l'Eurocambra la creació d'un exèrcit europeu. Durant el seu discurs inicial sobre el Futur d'Europa, Merkel ha proposat la creació d'un Consell de Seguretat europeu i una força d'intervenció ràpida per "abordar temes rellevants" i seguir treballant amb la visió que "algun dia" hi hagi un "veritable exèrcit europeu". Segons ha argumentat, recordant el que va defensar el president de la Comissió Europea Jean Claude Juncker fa quatre anys, un exèrcit europeu "demostraria que entre els països europeus no pot haver-hi guerra".  En aquest sentit, ha indicat, "seria molt més fàcil cooperar", podria haver-hi una política d'exportació d'armes comuna i actuaria com un "complement" de l'OTAN. En el mateix discurs, Merkel ha defensat també que la UE és "la millor garantia per una pau estable i un futur prometedor" al continent i ha recordat que l'horror de la Primera Guerra Mundial "ha il·lustrat el que passa quan les nacions no es respecten" entre elles. "Ho devem a les generacions passades: l'egoisme i el nacionalisme no poden prevaldre més a Europa, han de prevaldre la tolerància i la solidaritat", ha assegurat. Reclam d'un sistema europeu d'asil comú Un altre dels punts que ha centrat la seva intervenció ha estat l'acollida de refugiats, un àmbit en què Alemanya ha tingut un paper destacat com un dels estats de la UE que més immigrants ha reubicat i que li ha merescut elogis de diversos partits a l'Eurocambra. "Europa no està tan unida com voldria", ha admès, amb tot, la cancellera, reclamant un sistema europeu d'asil comú i "responsabilitats" de tots els països europeus. En aquest sentit, ha entonat el 'mea culpa' de la UE quant a l'acollida de refugiats i ha destacat la necessitat de "crear igualtat de condicions en temes com el dret d'asil i el dret humanitari". També, en referència a estats com Hongria, ha assenyalat que Europa "només pot funcionar com una comunitat de dret si és igual a tots els estats membres". Crisi del deute i economia Per contra, Merkel no s'ha esplaiat a l'hora de parlar de la crisi del deute en alguns estats, on també va tenir un paper rellevant Alemany i l'ha mencionat de passada, referint-s'hi com un dels "reptes" als quals ha fet front Europa en els darrers anys i en el qual ha aconseguit "salvar molts obstacles". Al seu torn, la líder de l'Esquerra Unitària, Gabriele Zimmer, li ha demanat que "esmeni" la política d'austeritat i alguns eurodiputats grecs i italians li han retret les conseqüències socials d'aquesta política. La líder alemanya, però, sí que ha posat èmfasi en la importància de "l'èxit econòmic d'Europa". En aquest sentit, ha assenyalat que una economia exitosa és "la base de la fortalesa" europea i una "condició" perquè el món escolti la UE. Així, ha defensat que és "imprescindible" una política monetària conjunta i ha recordat que França i Alemanya intentaran presentar "propostes exitoses". Lideratge europeu de Merkel El discurs de Merkel en el marc dels debats de l'Eurocambra sobre el Futur d'Europa arriba en un moment en què el lideratge europeu de la cancellera alemanya comença a veure la seva fi. A finals d'octubre la cancellera alemanya Angela Merkel va anunciar que no es presentaria a la reelecció com a cap de govern el 2021 ni com a líder de la CDU pels mals resultats del seu partit a l'estat de Hessen. Després de 13 anys al capdavant del govern d'Alemanya, també va assegurar que no "continuarà en la política" un cop acabi el seu mandat, malgrat mostrar la seva voluntat per continuar com a cancellera fins a la fi del mandat al 2020. Pilotant la principal economia del bloc, la democratacristiana ha sigut vista fins ara com un pilar sòlid del projecte europeu, però també com el flagell de l'austeritat fiscal durant els pitjors anys de la crisi econòmica. L'anunci de la seva retirada obre ara l'interrogant sobre els futurs lideratges a la UE.

Summary: Merkel reivindica a l'Eurocambra la creació d'un exèrcit europeu


Hi participaran la Colla Vella dels Xiquets de Valls, els Castellers de Vilafranca i els amfitrions ACN Terrassa.-Els Minyons de Terrassa recuperaran l'1 d'octubre la diada castellera de Nova Atenes, que ja es va celebrar el 2015 al parc Sant Jordi de la ciutat egarense. En aquesta segona edició hi participaran la Colla Vella dels Xiquets de Valls, els Castellers de Vilafranca i els amfitrions. El president de Minyons, Jordi Juanico, ha considerat, a través d'un comunicat difós aquest divendres, que serà "la millor actuació que es pot veure avui en dia en el panorama casteller". Aquesta diada va ser creada amb la intenció de dur a la capital del Vallès Occidental "les colles més grans del país en el millor moment de la temporada" i deu el seu nom a la voluntat dels malves de "reforçar culturalment la ciutat de Terrassa" i de fer seva una frase atribuïda a Eugeni d'Ors que assegurava que Terrassa seria "una nova Atenes, l'Atenes catalana". Els Minyons de Terrassa han publicat durant la darrera setmana el seu calendari fins a l'aturada de l'estiu. De la seva agenda destaca que actuaran a ciutats com Tarragona, on no actuen des del 2006; Figueres, on no fan parada des del 2001, i Santpedor, on actuaran per primera vegada a la seva història. Així mateix es mantenen al calendari cites fixes dels darrers anys com el Corpus a Cornellà, l'aniversari del bateig Vailets de l'Empordà o la diada de Can Jorba a Barcelona. També destaca que a la seva ciutat, Terrassa, hi actuaran 8 vegades fins al mes de juliol.


L'Audiència dona la raó a Fira de Girona i li permet vetar la presència de militars uniformats al saló Expojove. L'Audiència accepta el recurs interposat per la Fira contra la sentència del jutjat que anul·lava l'article del codi ètic que feia efectiva la prohibició a l'Exèrcit. La sentència tomba la decisió del jutjat i conclou que l'uniforme és un element bèl·lic, perquè va "indissolublement associat" a les forces armades i a la seva "facultat d'entrar en combat". L'alcaldessa Marta Madrenas ha reclamat al PSOE i al Ministeri de Defensa que no recorrin la sentència, perquè és "justa i lògica". A més, ha dit que ara es veurà si l'Exèrcit és "coherent", perquè "sempre ha sostingut que sense uniforme era impossible participar a l'Expojove".


Els Mossos d'Esquadra han detingut aquest dimecres un lladre que saltava de terrat en terrat després de robar en un domicili del carrer València de Barcelona, d'on s'havia emportat mòbils, tauletes i jocs electrònics. L'home és de nacionalitat espanyola i havia estat detingut ja 29 vegades, segons han explicat a l'ACN fonts policials. Tenia, a més, cinc ordres vigents de recerca i detenció. El detingut s'ha resistit i ha clavat un cop de puny a un dels agents, que pateix lesions lleus. S'han recuperat els objectes robats, que el detingut anava llençat mentre fugia.   Un veí ha avisat els Mossos que una persona havia entrat a casa seva cap a les sis del matí. Patrulles de Seguretat Ciutadana han localitzat el lladre fugint pels terrats i l'han interceptat quan baixava per les escales de l'immoble.  La policia recomana que les comunitats de veïns tanquin totes les portes dels edificis per dificultar aquest tipus de robatoris en domicilis.

Summary: Detenen un lladre que fugia saltant de terrat en terrat després de robar en un domicili a Barcelona